
резюме
Моделирането на речния приток в световната практика е предмет на дългогодишни изследвания. Важна част от стопанската експлоатация на малки язовири представляват моделите за прогнозиране на притока, формиран в реки с малки водосбори и непостоянен повърхностен отток. Изборът на подходящ модел за симулиране е основен момент при устойчивото управление на язовири. В България се прилагат различни адаптирани модели за симулации на притока, предимно за големите речни поречия и големи язовири. В настоящото изследване се прилага NAM модел на DHI и широко използваната у нас методика, разработена в ИХМ от проф. Герасимов за определяне на характеристиките на максималния отток на реките при липса на данни. За моделен район в това изследване е избран язовир „Агатово“ изграден в землището на с. Агатово, община Севлиево. 
1.	Въведение
Ефективното управление и безопасната експлоатация на язовирите са пряко свързани с възможността за надеждно определяне и прогнозиране на водните количества, постъпващи в тях. Като основен елемент във воднобалансовите разчети притокът към язовирите има отправно значение при разработването на планове и програми за разпределение и усвояване на акумулираните водни обеми в съчетание със защита от екстремни хидроложки явления. 
За целта трябва да се приложи подходящ хидроложки модел, надеждно апроксимиращ и прогнозиращ притока. Настоящата разработка приема хипотезата, че подходящият подбор на модели и тяхната калибрация може достоверно да извърши симулация на притока към разглеждания язовир с неговите специфични хидроложки условия на водосборния басейн.
При избор на такъв модел е необходимо да бъде оценена неговата приложимост и ефективност в процеса на симулиране. В световната практика хидроложките модели за прогнозиране се разделят на две основни групи – детерминистични и стохастични [1], като основната разлика в механизма на действие между тях е начинът на симулиране на хидроложките процеси. Докато детерминистичните модели извършват симулациите с използване на физични закономерности и математически уравнения, стохастичните изчисляват процесите посредством статистически и вероятностни уравнения. От детерминистичните модели с най-широко разпространение са концентрираните концептуални модели. Такъв тип модел е NАМ, разработен през 80-те години на XX век. Концептуалната структура на модела и възможността за калибриране правят използването му успешно за оперативни прогнози и анализ на климатичното въздействие върху оттока [2], а ефективността му e доказана при извършените симулации на речния отток и в малки и средни водосбори [3]. В дългия период на приложение моделът е сравняван с други както концептуални, така и разпределени модели. Сходни резултати се наблюдават от симулациите, извършени с NAM, с разпределения физически MIKE SHE и концептуалния и физически базиран WATBALL [4]. Сравнителен анализ на резултатите е направен за настъпило наводнение в басейна на река „Геру“, Румъния, между NAM и „Единичния хидрограф“, където авторите правят заключение за по-доброто описание на структурата на вълната, възпроизведена от NAM [5]. Проблемът с калибрирането и приложението на NAM при малки водосбори също е разгледан в различни публикации. В изследване, насочено към малки алпийски водосбори, е установено, че NAM може успешно да възпроизвежда не само динамиката на оттока през различните сезони, но и пикови събития при условие че бъде използвана калибрация към конкретното събитие и кратка времева стъпка на симулацията [6]. Резултати с подобен характер се представят в изследването за малък низинен водосбор в Унгария [7]. От направено изследване за малък водосбор в Турция авторите са стигнали до заключение за добрата ефективност при калибрирането и възпроизвеждането на динамиката в оттока, въпреки установените недостатъци, свързани основно с качеството на входната информация и екстремните хидроложки явления [8]. В България с NAМ се прогнозира оттокът при големи поречия като Марица, Тунджа и др. [9]. Сравнителен анализ между NAM и „Единичния хидрограф“ е направен за четири малки язовира, разположени в южна България [10]. За определянето на отток с малки обезпечености е разработено в Института по хидрология и метеорология към БАН „Методично ръководство за определяне на характеристиките на максималния отток на реките в България“ [11]. Методиката представлява емпиричен метод за очаквания отток на реки с дадена обезпеченост. В нея се прилагат съответните функционални връзки между въвежданите параметри и формирането на максималния отток, като тази методика може да бъде отнесена към детерминистичните хидроложки модели. Методичното ръководство намира широко приложение в практиката при определянето на оттока за оразмеряване или преоценка на хидротехнически съоръжения. Констатират се и нейни недостатъци, свързани главно с прилагането на емпирични коефициенти, заложени в приложенията [12]. Част от нейното приложение е описано при определянето на ходографа на високата вълна в яз. „Бебреш“ [13], и определянето на максималния отток в река Сливнишка [14]. 
Целта на настоящото изследване е да оцени приложимостта на концептуален и емпиричен модел за симулирането на притока към язовир „Агатово“. В него са приложени два хидроложки модела за прогнозиране на притока в условията на България. Извършена е оценка на резултатите от симулациите на притока към избрания язовир за периода юни 2021 – декември 2025 г. При изпълнение на задачите е приложен софтуерът MIKE Hydro Basin с модела NAM. Приложено е и утвърденото като норматив за България, прието от Комитета за опазване на природната среда (КОПС) „Методично ръководство за определяне на максималния отток на реките в България“ в частта изчисление на максималния отток при недостатъчно данни от хидрометрични наблюдения на проф. Герасимов, разработен в ИХМ към БАН – така наречената методика на Герасимов за изчисление на максималния отток при недостатъчни данни от хидрометрични наблюдения. В процеса по изпълнение на изследване е извършено калибриране на NAM в съответствие със събитийния характер на притока. Направена е промяна в стойности на методиката, като са заменени с регистрираните във водосбора валежи и физикогеографски условия към месеците на възникване на приток.
2.	Материали и методи
2.1. Физико-географска и техническа информация за язовир „Агатово“
Язовир „Агатово“ е разположен южно от с. Агатово, община Севлиево, област Габрово. Язовирната стена има приблизителни координати 43°7'22.89'' с.ш., 25°0'29.68''и.д., като попада в поземлени имоти с идентификатори ПИ 00103.76.358 и ПИ 00103.76.360 (фиг. 1). Водосборът на язовира има площ от 14,2 km2, като отводнява южните части на Деветашкото плато. Формата му е издължена, ориентирана от северозапад към югоизток.

[bookmark: _Hlk185258044]Фиг. 1. Карто-схема на водосборния басейн на язовир „Агатово“
В геоложко и хидрогеоложко отношение основата е съставена от горноюрски и долнокредни варовици и доломити, с пукнатинно-карстов водоносен хоризонт. Релефът в северната част е платовиден, а в средната – хълмист, типичен за Предбалкана, като най-високата точка на водосбора е 556 m н.в., а най-ниската – на 360 m н.в., със средна надморска височина от 446 m (табл. 1). Почвената покривка е съставена от сиви горски почви, типични за хълмисти райони с льосова подложка. Инфилтрационните свойства на този тип почви се характеризират в границите между 5 и 10 mm/h. Земното покритие в границите на водосбора е основно от обработваеми площи. Естествената нискостеблена и храстовидна растителност е разположена в частите с по-голяма надморска височина и наклон на склоновете. Във водосбора попада село Агатово, като урбанизираната територия заема 1,4 km2 или почти 10 %. Водните количества постъпват в язовира по безименно дере, което се явява десен приток на р. Магър, част от басейна на р. Росица. Речната система е слабо развита, характерна за малки водосбори, отводняващи ниско-хълмисти райони. Горната част на водосбора е разположена на приблизително 500 m н.в. и се отводнява от две безименни дерета, които на около 2 km надолу по течението се обединяват.
Таблица 1. Основни физико-географски параметри на водосборния басейн
на язовир „Агатово“
	Име 
	Площ на водосборен басейн
	Дължина на захранващата река
	Средна надморска височина
	Наклон в ‰

	Агатово
	14,2 km2
	5,2 km
	446 m
	22 ‰


Язовирната стена е с височина 15,6 m и е категоризирана с „първа степен на потенциална опасност“, по смисъла на Закона за водите (чл. 141б). Стената и съоръженията към язовира са основно ремонтирани през 2022 г. от „Монтажи“ ЕАД по силата на решение 495 на Министерски съвет от 13.07.2018 г. Съоръжението се класифицира като „голям язовир“ със стена над 15 m, съгласно стандарта на „Международната комисия по големите язовири (ICOLD)“. 

Фиг. 2 Валеж и регистриран приток на яз. „Агатово“, юни 2021 – декември 2025 г. 
Изследването обхваща месеците на периода юни 2021 – декември 2025 г., в който е регистриран приток в язовира (фиг. 2). Сумарният месечен валеж, регистриран от най-близката автоматична станция, варира от 15 mm до 120 mm. Tази валежна обстановка създава условия за формиране на повърхностния приток към язовира и настъпване на високи вълни. Метеорологичните данни, използвани в изследването, са получени от достъпни любителски автоматични метеорологични станции, намиращи се в непосредствена близост до язовира, а хидрометричната информация е получена от автоматизираната система на „Монтажи“ ЕАД. 
[bookmark: _Hlk219715645]2.2.	Използвани методи за симулация на притока в яз. „Агатово“
В изследването са приложени два различни хидроложки метода за оценка на притока към яз. „Агатово“ – NAM и емпиричната методика за изчисляване на максималния отток при недостатъчно данни от хидрометрични наблюдения на проф. Герасимов за периода юни 2021 г. до декември 2025 г.
2.2.1. Приложение на NAM 
NAM е съкращение от датски Nedbør-Afstrømnings-Model,разработен от DHI, който в буквален превод означава „Валеж – отток“ (rainfall-runoff model). Той представлява съсредоточен, концептуален модел. При него се използва система от четири взаимосвързани процеса, имитиращи задържането на вода в системата чрез акумулиране на: сняг, вода от повърхностния слой, вода в кореновата система и от подземни води [17]. Процесът на калибриране на модела се извършва съгласно инструкцията за работа с модела, предоставена от разработчика на софтуера [18]. За целта се избират оптималните стойности на коефициентите Umax(mm), Lmax(mm), CQOF, TOF, CK1,2(h), CKBF(h) и др. Необходимите данни за извършване на симулация с NAM са стойностите на валежа, температурата, потенциалната евапотранспирация и данни за наблюдавания приток към избрания язовир, където след редица итерации се достига до оптимални стойности на необходимите параметри, а също и до оптимално съответствие между симулирания и регистрирания приток. Калибрирането е съобразено със събитийния характер на притока, като стойностите на параметрите са съобразени с бързата реакция в малкия водосбор. Всички стойности на параметрите за калибриране са в границите на допустими стойности, зададени от DHI (табл. 3).
Таблица 3. Основни параметри, необходими за калибриране на NAM модел [3]
	Параметър
	Описание
	Долна граница
	Горна граница
	Приета стойност

	Umax(mm)
	Максимално водно съдържание в повърхностния акумулиращ обем
	5
	35
	5 – 10

	Lmax(mm)
	Максимално водно съдържание в подповърхностния акумулиращ обем
	50
	350
	60 – 120

	CQOF
	Коефициент на повърхностния отток
	0
	1
	0,5 – 0,8

	TOF
	Гранична стойност за повърхностния отток
	0
	0,9
	0,3 – 0,6

	CK1,2(h)
	Времева константа за транслиране на повърхностния и подповърхностния отток
	3
	72
	5 – 30

	CKBF(h)
	Времева константа за подпочвения отток
	500
	5000
	1500 – 5000


2.2.2.	Методиката на Герасимов
Методите за изчисляване на максималния отток при недостатъчно данни от хидрометрични наблюдения са в Методическото ръководство за определяне на характеристиките на максималния отток на реките в България, като методиката е приложима за малки и средни реки с водосбори до 2500 km2 и е приета от Комитета по опазване на околната среда през 1978 г., като до момента това ръководство представлява действащ държавен норматив [11]. Емпиричната формула има вида:

	 	(1)

където  e максимален отточен модул, [m3/s.km2];
F – площ на водосборния басейн в km2;
16,67 – преводен коефициент;
r – коефициент на зарегулираност от езера; 

 – условен коефициент на максималния отток при обезпеченост p%;

 – денонощен максимален слой на дъжда при обезпеченост p%;


 – редукционен коефициент на средната за интервала време  към денонощния слой дъжд със същата обезпеченост;

 – грунтова компонента на максималното водно количество [m3/s].
Методиката представлява емпиричен метод за определяне на очаквания отток на реки с определена обезпеченост. Основава се на дългогодишни наблюдения на максималния отток и интензивността на валежа. За целите на изследването входните стойности на модела са съобразени с регистрираните във водосбора валежи и физикогеографски условия към месеците на възникване на приток. 
2.2.3.	Критерии за оценка на получените резултати 
Резултатите от симулациите, извършени с NAM модела и методиката на Герасимов са оценени с три статистически показателя: Nesh-Sutcliffe-Efficiency (NSE), Normalized Nesh-Sutcliffe Efficiency (NNSE) и Kling-Gupta Efficiency (KGE). За сравнение на моделите се прилагат безразмерни критерии, които обобщават колко добре симулираните резултати съответстват на наблюдавания приток. NSE е показател, широко прилаган в хидрологията за обобщаване на резултатите на модела в една числова стойност, докато KGE се използва, за да заобиколи ограниченията на NSE чрез обединяване на корелация, вариабилност и системна грешка в един показател [19].

	 	(2)

където  е средният наблюдавания приток;

 – симулираният приток;

 – наблюдаваният приток. 

	,	(3)

	,	(4)
където r е коефициент на корелация;
α – променливост на грешката при прогнозиране;
β – систематично отклонение.
3.	Резултати и дискусия
3.1. Резултати от извършените симулации 
Моделирането на притока към яз. „Агатово“ чрез прилагането на NAM и методиката на Герасимов е извършено за месеците юни, юли и октомври 2021 г. (фиг. 3). Симулацията с NAM съответства добре на възпроизведените във времево отношение регистрирани пикове на притока. По отношение на абсолютната стойност моделът дава слабо подценяване на стойностите. Изчисляването с методиката на Герасимов значително надценява притока, като генерира по-висока стойност спрямо наблюдавания приток. 
В началото на летния сезон се наблюдават значително по-ниски от абсолютните стойности на притока. При методиката на Герасимов отново се регистрират по-високи стойности спрямо „наблюдавания“ приток. 

[bookmark: _Hlk185258072]Фиг. 3. Регистриран и симулиран приток в яз. „Агатово“ за 2021 г.
Извършените симулации за 2022 г. обхващат периода януари – април (фиг. 4). Симулираният приток с NAM през януари показва значително сходство с наблюдавания. Притокът за изследвания месец има две пикови стойности, като в симулацията с модела има слабо завишени стойности в един от случаите, докато в другия напълно съвпада с наблюдавания приток. Стойностите, получени с методиката на Герасимов, имат разнопосочни резултати, но при малки валежни количества не се възпроизвежда приток. През февруари са регистрирани най-високите абсолютни стойности на притока, докато NAM дава чувствително подценяване на стойностите. Динамиката на притока през м. март съвпада със стойностите, получени от използваните методи. В случая NAM има приблизително еднакви стойности с наблюдавания приток със слабо надценяване както в пиковия приток, така и в извънпиковия. Изчисленията с методиката на Герасимов съвпадат във висока степен с пиковите стойности, но напълно отсъства изчислен приток в извънпиковия период.

[bookmark: _Hlk185258095]Фиг. 4. Регистриран и симулиран приток в яз. „Агатово“ за 2022 г.
Периодът през 2023 г. е характерен с чести и относително ниски стойности на наблюдавания приток, нарушавани от отделни флуктуации, най-значимата от които е наблюдавана в края на месец май (фиг. 5). Симулациите на притока с NAM за периода февруари – май поддържат по-добра динамика в получените стойности, като моделът или дава положителни отклонения над регистрирания, или напълно съвпада с него. През периода се наблюдават и четири по-сериозни флуктуации, при което NAM отразява в най-висока степен както динамиката, така и абсолютните стойности спрямо наблюдавания приток. Изчисленията, извършени с методиката на Герасимов, показват също сходство в динамиката, но същевременно завишение на получените резултати спрямо наблюдавания приток в пиковите моменти. 

Фиг. 5. Регистриран и симулиран приток в яз. „Агатово“ за 2023 г.
Наблюдаваният приток през 2024 г. е ограничен в пролетните месеци и през декември. Характерни за втората половина на годината са единични пикови събития, разделени от продължителни периоди на засушване (фиг. 6). За изследваните пикове NAM показва най-добро съответствие с наблюдавания приток. По отношение на динамиката стойностите на модела също адекватно отразяват количествата. Подценяване на наблюдавания приток се регистрира в зимния период на изследването. Ясно изразеният пиков характер на притока за разглежданата година позволява изчисленията, извършени с методиката на Герасимов, да бъдат в добро съответствие, но се забелязва разминаване както в положителна посока за летния месец и първата флуктуация от месец декември, така и в слабо подценяване на притока, наблюдаван през второто събитие за декември.
[image: ]
Фиг. 6. Регистриран и симулиран приток в яз. „Агатово“ за 2024 г.
Тенденцията за формирането на повърхностен приток с еднопиков характер се запазва и през следващата година, с изключение единствено през април (фиг. 7). Налице са пет отделни прииждания, в които стойностите на симулациите с NAM показват относително съвпадение с притока. Стойностите, получени с методиката на Герасимов, имат разнопосочен характер, като в зимните месеци изостават незначително от притока, докато за есенните месеци изчисленията дават сериозно отклонение в положителна посока, където се надценява притока спрямо регистрирания приток.

Фиг. 7. Регистриран и симулиран приток в яз. „Агатово“ за 2025 г.
3.2.	Дискусия 
За оценка на ефективността на получените резултати са проверени безразмерните коефициенти NSE, NNSE и KGE за периода юни 2021 г. – декември 2025 г. 
Оценката, получена от проверката с NSE и NNSE, показва минимални разминавания между двата метода, с предимство в полза на NAM, при който се наблюдава по-добро възпроизвеждане на времевата динамика на притока, въпреки наблюдаваната тенденция към подценяване на пиковите стойности. И двата модела не възпроизвеждат в пълна степен пиковите стойности на притока, което оказва влияние върху стойностите на NSE и NNSE. По-ниските оценки при методиката на Герасимов вероятно се дължат на по-силно изразените отклонения при екстремни събития, тъй като NSE е чувствителен към грешки, получени при високи стойности на притока. Така крайната оценка може да се обясни с влиянието на надценените пикове на притока.
Оценяването на резултатите чрез KGE се наблюдава в по-ясно изразени различия между моделите. Възможността на KGE да разпределя ефективността в три компонента – корелация, отклонение от средната стойност и вариабилност – позволява по-задълбочена оценка на резултатите от моделирането. NAM възпроизвежда по-коректно общата динамика на притока, вероятно поради баланса между трите компонента, което обяснява по-добрия резултат от оценката. При методиката на Герасимов отново се наблюдават разминавания, вероятно свързани с надценяването на вариабилността вследствие на високите пикове и системното положително отклонение на симулирания приток. Това е характерно за емпиричните модели, които проявяват по-силно изразена реакция към интензивните и краткотрайни валежи, комбинирани с бързо реагиращи водосбори. В същото време резултатите от NAM показват силна зависимост от степента на калибриране и входните данни (табл. 4).
При съпоставянето на резултатите от настоящото изследване с резултатите от други такива е налице обща тенденция относно NAM. Моделът може да постигне високи стойности на NSE при добра калибрация, но оптимизирането за отделни екстремни събития често води до влошаване на общото му представяне [6], a в настоящото изследване NAM възпроизвежда по-добре общата динамика на притока, но не успява напълно да възпроизведе всички екстремни пикове. Моделът симулира сравнително добре месечния и годишния отток, но показва затруднения при ниски водни количества и при симулации на пиковите стойности, което подчертава високата чувствителност на резултатите към параметри, свързани с хидравличната проводимост, както и необходимостта от прецизно калибриране [7]. Подобни особености се наблюдават и в настоящото изследване, където NAM показва склонност към изглаждане и подценяване на част от пиковите стойности на притока.
Таблица 4. Резултати от оценката за ефективност на моделите
	                    
	NSE
	NNSE
	KGE

	NAM
	0,78
	0,77
	0,78

	Герасимов
	0,73
	0,75
	0,64


4.	Заключение
Симулациите с NAM модела и методиката на Герасимов показват стабилни резултати както в абсолютни стойности, така и във  времевото разпределение на притока. Резултатите, получени за изследвания язовир, разкриват предимствата и ограниченията на избраните методи.
Предимството на NAM при симулациите е възможността за поддържане на оптимални нива в язовира, с цел рационална употреба на водния обем. Установява се добре изразено сходство между симулирания и наблюдавания приток както по отношение на времевата динамика, така и на абсолютните стойности в пиковите събития. Въпреки това трябва да се отбележат и разминаванията при редица флуктуации, при които моделът изглажда или подценява пиковите стойности. Основните ограничения за използването на NAM в България са свързани с трудности при калибрирането му поради липса на данни за притока в голяма част от малките язовири. Това прави използването му подходящо за подпомагане на мерки и решения за безопасно управление на язовирите и за ефективно оползотворяване на техния капацитет. 
Резултатите от настоящото изследване съвпадат в голяма степен с установените тенденции в други изследвания, свързани с малки водосбори прилагащи NAM. Това дава основание за заключението, че моделът демонстрира добра способност за възпроизвеждане на общата хидроложка динамика и е особено подходящ за управление на водните ресурси и оценка на притока при ограничени данни. Въпреки това се наблюдават редица ограничения, свързани с чувствителността към входните данни, необходимостта от внимателна калибрация и подценяване на екстремни събития и пикови стойности на притока.
Симулациите на притока с прилагането на методиката на проф. Герасимов са подходящи за оценка на риска от преминаване на високи вълни, въпреки системното надценяване на притока. Недостатък е ограничението до единични събития и невъзможността за продължителен и детайлен времеви анализ. Съществено предимство е използването ѝ при липса на данни от количествен мониторинг за съответното съоръжение. Тези заключения в голяма степен съвпадат с резултатите от другите подобни, свързани с приложението на методиката, където тя се приема за надеждна въпреки редицата условия, свързани с качеството и количеството на входната информация.
Комбинираното използване и на двата подхода, когато това е възможно, е препоръчително за операторите на язовири. Така съвместната интерпретация на симулации може да компенсира ограниченията и на двата модела при прогнозиране. Цел на бъдещото развитие на настоящото изследване е разширяване на териториалния и времевия обхват чрез включване на повече водосбори и чрез включване на различни водосбори на язовири с валидиране на резултата от моделирането.

ESTIMATING THE RESULTS OF USED hydrology models FOR DETERMINING THE SURFACE RUNOFF IN AGATOVO DAM
N. Yordanov[footnoteRef:2] [2:  Nikolay Yordanov, PhD student, NIGGG-BAS, 3 Akad. G. Bonchev St., Sofia 1113, 
e-mail: niki0814@abv.bg] 

ABSTRACT
[bookmark: _Hlk177195525]River inflow modeling in the world practice is a subject of long-term research. An important part of the economic exploitation of small dams are the models for predicting the inflow formed in rivers with small catchments and non-constant surface runoff. In the management of dams, a number of models are used to predict the inflow entering them. Choosing an appropriate simulation model is a key point in sustainable dam management. In Bulgaria, various adapted models for inflow simulations are applied, especially for large river basins and large dams. In this study, the NAM model of the Danish Hydrological Institute and the widely used in our country Prof. Gerasimov’s methodology for determining the characteristics of the maximum outflow of rivers in the absence of data are applied. The Agatovo dam, built in PI 00103.76.358, was chosen as a model area in this study. The results obtained show similarity between the simulated values and the observed inflow.

